32005D0084
L 030/10
JURNALUL OFÍCIAL AL UNIUNII EUROPENE
DECIZIA CONSILIULUI
din 24 ianuarie 2005
de aprobare a aderării Comunității Europene a Energiei Atomice la „Convenția comună privind siguranța gestionării combustibilului ars și siguranța gestionării deșeurilor radioactive”
(2005/84/Euratom)
CONSILIUL UNIUNII EUROPENE,
având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
având în vedere propunerea Comisiei,
întrucât:
(1)
Convenția comună privind siguranța gestionării combustibilului ars și siguranța gestionării deșeurilor radioactive a fost deschisă pentru semnare de la 29 septembrie 1997 până la intrarea sa în vigoare la 18 iunie 2001.
(2)
Această convenție este de acum înainte deschisă pentru aderarea organizațiilor regionale, care au un caracter de integrare sau un alt caracter, cu condiția ca fiecare dintre aceste organizații să fie constituită de state suverane și să aibă competență de a negocia, a încheia și a aplica acorduri internaționale cu privire la domeniile reglementate de prezenta convenție și la care Comunitatea a decis să adere.
(3)
Având în vedere sarcinile atribuite Comunității potrivit capitolului 3 „Protecția sanitară” din Tratatul de instituire a Comunității Europene a Energiei Atomice, trebuie aprobată aderarea Comunității Europene a Energiei Atomice la convenția comună.
(4)
În momentul aderării la această convenție, Comunitatea Europeană a Energiei Atomice va trebui să formuleze o rezervă cu privire la neconformitatea cu articolul 12 alineatul (1) din Directiva 92/3/Euratom privind supravegherea și controlul transporturilor de deșeuri radioactive între statele membre și în interiorul sau în afara Comunității (1), cu cerința specifică prevăzută la articolul 27 alineatul (1) punctul (i) din convenția comună care cere consimțământul statului de destinație în cadrul circulației transfrontaliere.
(5)
Devenind parte la această convenție, articolul 39 alineatul (4) punctul (iii) din aceasta obligă o astfel de organizație să comunice depozitarului o declarație indicând care sunt statele sale membre, care articole ale convenției i se aplică și extinderea competenței sale în domeniul reglementat de respectivele articole.
(6)
Competențele statelor membre în calitate de părți contractante, în temeiul convenției comune, nu vor fi afectate de aderarea Comunității,
DECIDE:
Articol unic
(1) Se aprobă aderarea Comunității Europene a Energiei Atomice la Convenția comună privind siguranța gestionării combustibilului ars și siguranța gestionării deșeurilor radioactive.
(2) Se anexează la prezenta decizie textul declarației Comunității Europene a Energiei Atomice în conformitate cu dispozițiile articolului 39 alineatul (4) punctul (iii) din Convenția comună privind siguranța gestionării combustibilului ars și siguranța gestionării deșeurilor radioactive.
Adoptată la Bruxelles, 24 ianuarie 2005.